作者:蔡伸
標題:飛雪滿群山
內容:冰結金壺，寒生羅幕，夜闌霜月侵門。翠筠敲竹，疏梅弄影，數聲雁過南雲。酒醒敧粲枕，愴猶有、殘妝淚痕。繡衾孤擁，餘香未減，猶是那時燻。長記得、扁舟尋舊約，聽小窗風雨，燈火昏昏。錦裀才展，瓊簽報曙，寶釵又是輕分。黯然攜手處，倚朱箔、愁凝黛顰。夢迴雲散，山遙水遠空斷魂。